b'\n_START_ARTICLE_\nFosforin\xc4\x97 bronza\n_START_PARAGRAPH_\nFosforin\xc4\x97 bronza (angl. phosphor bronze, kartais phos bronze)\xc2\xa0\xe2\x80\x93 bronza, kurioje yra 3,5-10% alavo ir iki 1% fosforo. Fosforas pridedamas lydymo metu kaip deoksiduojantis priedas._NEWLINE_Fosforin\xc4\x97 bronza \xc5\xbeinoma kaip t\xc4\x85sus, tvirtas lydinys su ma\xc5\xbeu trinties koeficientu bei smulkiakristale strukt\xc5\xabra. Fosforo priedas taip pat pagerina metalo lydalo takum\xc4\x85, o kartu\xc2\xa0\xe2\x80\x93 ir liejamum\xc4\x85 bei mechanines savybes.\n_START_SECTION_\nPramoninis naudojimas\n_START_PARAGRAPH_\nI\xc5\xa1 fosforin\xc4\x97s bronzos gaminami spyruokl\xc4\x97s, var\xc5\xbetai ir kiti \xc4\xaftaisai, kuriems svarb\xc5\xabs atsparumas nuovargiui, dilimui bei cheminei korozijai (pvz., j\xc5\xabrini\xc5\xb3 laiv\xc5\xb3 sraigtams gaminti). I\xc5\xa1 lydinio gaminami ir dant\xc5\xb3 protezai tilteliai._NEWLINE_D\xc4\x97l ger\xc5\xb3 fizikini\xc5\xb3 savybi\xc5\xb3, elektrinio laidumo ir nedidel\xc4\x97s kainos i\xc5\xa1 fosforin\xc4\x97s bronzos gamina apvalaus, kvadratinio, plok\xc5\xa1\xc4\x8dio ir kitokios formos skerspj\xc5\xabvio viel\xc4\x85, naudojam\xc4\x85 spyruokli\xc5\xb3 ir elektrini\xc5\xb3 kontakt\xc5\xb3 gamyboje, kur n\xc4\x97ra reikalo naudoti berilin\xc4\x99 bronz\xc4\x85._NEWLINE_Fosforin\xc4\x97 bronza (94,8% vario, 5% alavo, 0,2% fosforo) naudojama kriotechnikoje. \xc4\x8cia ji tinka d\xc4\x97l pakankamai didelio elektrinio laidumo ir ma\xc5\xbeo \xc5\xa1iluminio laidumo, nes \xc5\xa1i savybi\xc5\xb3 kombinacija u\xc5\xbetikrin\xc4\x85 ger\xc4\x85 \xc4\xafrangos veikim\xc4\x85 labai \xc5\xbeemose temperat\xc5\xabrose nei\xc5\xa1skiriant papildomos \xc5\xa1ilumos.\n_START_SECTION_\nNaudoto branduolinio kuro saugyklos\n_START_PARAGRAPH_\nBedeguonis varis su legiruojan\xc4\x8diu fosforu (CuOFP lydinys) geriau atlaiko oksiduojan\xc4\x8di\xc4\x85 aplink\xc4\x85. Tod\xc4\x97l i\xc5\xa1 \xc5\xa1io lydinio gamina storus korozijai atsparius futliarus, \xc4\xaf kuriuos pakuojamas panaudotas branduolinis kuras ir po to \xc5\xa1alinamas \xc4\xaf saugyklas \xc5\xbeem\xc4\x97s gelm\xc4\x97se.\n_START_SECTION_\nMuzikos instrumentai\n_START_PARAGRAPH_\nFosforin\xc4\x97 bronza naudojama kai kai kuriems pu\xc4\x8diamiesiems instrumentams gaminti, pvz., altinis saksofonas A992, gaminamas kompanijos Yanagisawa Wind Instruments|Yanagisawa. Saksofonai i\xc5\xa1 fosforin\xc4\x97s bronzos sunkesni nei pagaminti i\xc5\xa1 \xc5\xbealvario, nes turi daugiau vario, kuris tankesnis u\xc5\xbe cink\xc4\x85. Fosforin\xc4\x97s bronzos saksofonai b\xc5\xabna rausvai oran\xc5\xbeinio atspalvio ir tuo skiriasi nuo geltonai auksini\xc5\xb3 lakuot\xc5\xb3 \xc5\xbealvarini\xc5\xb3 instrument\xc5\xb3. Instrumentai i\xc5\xa1 fosforin\xc4\x97s bronzos ne tik patvaresni, bet ir \xc5\xa1iek tiek skiriasi tonu nuo \xc4\xafprastinio \xc5\xbealvario instrument\xc5\xb3. Pavyzd\xc5\xbeiui, Yanagisawa kompanijos fosforin\xc4\x97s bronzos altinis ir tenorinis saksofonai A992 ir T992 skamba atskiriamai sodriau negu atitinkami lygiai tos pa\xc4\x8dios konstrukcijos \xc5\xbealvariniai altinis ir tenorinis saksofonai A991 ir T991. Instrumento tono atspalv\xc4\xaf veikia ir kiti veiksniai (pvz., p\xc5\xabstuko konstrukcija, asmeniniai p\xc5\xabtiko ypatumai)._NEWLINE_Fosforin\xc4\x99 bronz\xc4\x85 kartais naudoja ir variniams pu\xc4\x8diamiesiems instrumentams (pvz., fliugelhornams), kai kuriems mu\xc5\xa1amiesiems (l\xc4\x97k\xc5\xa1t\xc4\x97s, styginiai b\xc5\xabgneliai). Kai kuri\xc5\xb3 stygini\xc5\xb3 instrument\xc5\xb3 (akustin\xc4\x97 gitara, mandolina, smuikas) metalin\xc4\x97s stygos apvejamos \xc5\xa1io lydinio vielyte. Kai kuri\xc5\xb3 l\xc5\xabpini\xc5\xb3 armonik\xc4\x97li\xc5\xb3 lie\xc5\xbeuv\xc4\x97liai irgi gaminami i\xc5\xa1 fosforin\xc4\x97s bronzos. Tokias armonik\xc4\x97les gamina Suzuki Musical Instrument Corporation.'